ສະຫະລັດ ສືບສວນເບິ່ງ ການຂົມຂູ່ກໍ່ການຮ້າຍ
ສະຫະລັດ ພວມທຳການສືບສວນ ເບິ່ງການຂົ່ມຂູ່ ທີ່ໜ້າເຊື່ອຖື ກ່ຽວກັບການໂຈມຕີ ທີ່ອາດມີຂຶ້ນ ໃນວັນທີ 11 ກັນຍາ
ເຈົ້າໜ້າທີ່ຕໍ່ຕ້ານການກໍ່ການຮ້າຍຂອງສະຫະລັດ ກຳລັງທຳການສືບສວນ ໃນອັນທີ່ພວກເຂົາ ເຈົ້າເອີ້ນວ່າ ໄພຂົ່ມຂູ່ຈາກພວກກໍ່ການຮ້າຍທີ່ໜ້າເຊື່ອຖື ແຕ່ຍັງບໍ່ທັນໄດ້ຮັບການຢືນຢັນເທື່ອ ທີ່ວາງແຜນຈະໃຫ້ມີຂຶ້ນພ້ອມໆກັນກັບວັນຄົບຮອບ 10 ປີ ໃນການໂຈມຕີຂອງພວກກໍ່ການ ຮ້າຍຢູ່ສະຫະລັດ ໃນວັນທີ 11 ກັນຍາປີ 2001 ນັ້ນ ພວກເຈົ້າໜ້າທີ່ກ່າວໃນວັນພະຫັດວານນີ້ວ່າ ຕົນໄດ້ພົບເຫັນຂໍ້ມູນທີ່ແນະໃຫ້ຮູ້ວ່າ ການຂົ່ມຂູ່ ທີ່ໜ້າເຊື່ອຖືໄດ້ດັ່ງກ່າວອາດແນເປົ້າໝາຍໃສ່ນະຄອນຫຼວງວໍຊິງຕັນຫຼືນະຄອນນິວຢອກ ເຈົ້າ ໜ້າທີ່ເວົ້າວ່າ ຜູ້ຕ້ອງສົງໄສ 3 ຄົນຮວມທັງພົນລະເມືອງອະເມຣິກັນຄົນນຶ່ງໄດ້ເຂົ້າມາໃນສະ ຫະລັດເມື່ອເດືອນສິງຫາຜ່ານມານີ້ ໂດຍຕັ້ງໃຈທີ່ຈະທຳການໂຈມຕີດ້ວຍລະເບີດລົດ ໃນຕອນແລງຂອງວັນພະຫັດວານນີ້ ທ່ານ Michael Bloomberg ເຈົ້າຄອງນະຄອນນິວ ຢອກກ່າວວ່າ ນະຄອນນິວຢອກໄດ້ຍົກລະດັບກ່ຽວກັບການຮັກສາຄວາມປອດໄພເພື່ອຮັບມື ກັບການຂົ່ມຂູ່ທີ່ວ່ານີ້ ເຖິງແມ່ນອາດຈະຕົກຢູ່ໃນໄພອັນຕະລາຍກໍຈິງແຕ່ທ່ານກໍໄດ້ຊຸກຍູ້ໃຫ້ ປະຊາຊົນໃນນະຄອນນິວຢອກສືບຕໍ່ການດຳລົງຊີວິດຂອງພວກເຂົາເຈົ້າຕາມປົກກະຕິ ຫົວໜ້າອົງການສັນຕິບານກາງ FBI ເຂດນະຄອນນິວຢອກທ່ານນາງ Jan Fedarcyk ຍັງ ໄດ້ປະຕິເສດ ບໍ່ຍອມບົ່ງຊື່ກຸ່ມໃດນຶ່ງຢ່າງເປັນການສະເພາະທີ່ຢູ່ເບື້ອງຫຼັງການຂົ່ມຂູ່ໃນເທື່ອນີ້ ແຕ່ທ່ານນາງເວົ້າວ່າ ຂໍ້ມູນທີ່ສະຫະລັດຮວບຮວມມາໄດ້ ໃນບຸກເຂົ້າໄປໂຈມຕີບ້ານພັກຂອງ ນາຍ Osama bin-Laden ທີ່ປາກິສຖານໃນເດືອນພຶດສະພາຜ່ານມາ ສະແດງໃຫ້ເຫັນວ່າ ກຸ່ມຕ່າງໆເຊັ່ນກຸ່ມອາລກາຍດາແມ່ນມີຄວາມສົນໃຈກ່ຽວກັບວັນທີທີ່ສະເພາະເຈາະຈົງ ທີ່ກຸງວໍຊິງຕັນເຈົ້າຄອງນະຄອນ Vincent Gray ກ່າວວ່າພວກເຈົ້າໜ້າທີ່ໃນນະຄອນຫຼວງ ຂອງສະຫະລັດ ໄດ້ເອົາມາດຕະການລະມັດລະວັງດຳເນີນງານຮ່ວມກັບບັນດາພະແນກການ ຕ່າງໆຂອງລັດຖະບານກາງ ເພື່ອຮັບມືກັບການຂົ່ມຂູ່ທີ່ວ່ານີ້ ທ່ານບໍ່ຍອມໃຫ້ລາຍລະອຽດທີ່ ສະເພາະເຈາະຈົງໃດໆ ແຕ່ກໍຮຽກຮ້ອງໃຫ້ປະຊາຊົນສືບຕໍ່ເຝົ້າລະວັງ ເຈົ້າຄອງນະຄອນທັງສອງກ່າວວ່າ ການຂົ່ມຂູ່ກ່ຽວກັບການໂຈມຕີທີ່ວ່ານີ້ອາດຈະ ລົບກວນ ພິທີໃນມື້ວັນອາທິດ ເພື່ອລະລຶກເຖິງວັນຄົບຮອບໃນການໂຈມຕີໃນວັນທີ 11 ກັນຍານັ້ນ ຂະນະດຽວກັນທຳນຽບຂາວກ່າວວ່າ ປະທານາທິບໍດີບາຣັກໂອບາມາສືບຕໍ່ໄດ້ຮັບລາຍງານ ຂ່າວກ່ຽວກັບການຂົ່ມຂູ່ທີ່ວ່ານີ້ຕະຫຼອດເວລາ ເຈົ້າໜ້າທີ່ຄົນນຶ່ງຂອງທຳນຽບຂາວ ກ່າວຕໍ່ພວກນັກຂ່າວວ່າ ປະທານາທິບໍດີໄດ້ຂໍຮ້ອງໃຫ້ ພວກເຈົ້າໜ້າທີ່ຕໍ່ຕ້ານການກໍ່ການຮ້າຍ ເພີ່ມການດຳເນີນຄວາມພະຍາຍາມ ຂຶ້ນເປັນສອງ ເທົ່າເພື່ອປ້ອງກັນບໍ່ໃຫ້ມີການໂຈມຕີໃດໆເກີດຂຶ້ນຢູ່ໃນສະຫະລັດ